钦定古今图书集成/明伦汇编/家范典/第035卷
## 钦定古今图书集成/明伦汇编/家范典/第035卷

| 钦定古今图书集成 明伦汇编 第三十五卷 |

| |

钦定古今图书集成明伦汇编家范典

第三十五卷目录

母子部纪事五

家范典第三十五卷

《五代史梁家人传》：“太祖母曰文惠皇后王氏，单州单
父人也。其生三子，长曰广王全昱，次曰朗王存，其次
太祖。后少寡，携其三子佣食萧县人刘崇家。太祖壮
而无赖，县中皆厌苦之。崇患太祖慵惰不作业，数加
笞责，独崇母怜之，时时自为栉沐，戒家人曰：‘朱三非
常人也，宜善遇之’。”黄巢起，太祖与存俱亡为盗，从巢
攻广州，存战死。居数岁，太祖背巢降唐，反以破巢，遂
镇宣武。乃遣人以车马之萧县，迎后于崇家。使者至
门，后惶恐走避，谓刘氏曰：“朱三落魄无行，作贼死矣，
何以至此邪？”使者具道太祖所以然，后乃惊喜泣下，
与崇母俱载以归，封晋国太夫人。太祖置酒太夫人
前，举觞为寿，欢甚。太祖启曰：“朱五经平生读书，不登
一第，有子为节度使，无忝于先人矣。”后恻然良久，曰：
“汝能至此，可谓英特，然行义未必如先人也。”太祖莫
知其故，后曰：“朱二与汝俱从黄巢，独死蛮岭，其孤皆
在午沟，汝今富贵，独不念之乎？”太祖泣涕谢罪，乃悉
召存诸子以归。太祖刚暴多杀戮，后每诫之，多赖以
全活。

《四夷附录》：阿保机死，长子东丹王突欲当立，其母述
律遣其幼子安端少君之扶馀代之，将立以为嗣。然
述律尤爱德光，德光有智勇，素已服其诸部，安端已
去，而诸部希述律意，共立德光，突欲不得立。德光事
其母甚谨，常侍立其侧，国事必告而后行。德光之击
晋也，述律常非之曰：“吾国用一汉人为主，可乎？”德光
曰：“不可也。”述律曰：“然则汝得中国，不能有，后必有祸，
悔无及矣。”德光死，载其尸归。述律不哭，而抚其尸曰：
“待我国中人畜如故，然后葬汝。”

《张承业传》：庄宗在魏，与梁战河上十馀年，军国之事，
皆委承业。庄宗岁时自魏归省亲，须钱蒱博赏赐伶
人，而承业主藏钱不可得，庄宗顾取剑来，太后闻之，
使召庄宗。庄宗性至孝，闻太后召，甚惧，乃酌两卮谢
承业曰：“吾杯酒之失，且得罪太后，愿公饮此，为吾分
过。”承业不肯饮，庄宗入内，太后使人谢承业曰：“小儿
忤公，已笞之矣。”明日，太后与庄宗俱过承业第，慰劳
之。

《后蜀世家孟昶传》：“王昭远，成都人也。昶立，以知枢密
使事，然事无大小，一以委之，府库金帛，恣其所取不
问。昶母李太后常为昶言昭远不可用，昶不听。昭远
败，见擒，昶降封秦国公，七日而卒。其母李氏为人明
辨，甚见优礼。昶之卒也，李氏不哭，以酒酹地祝曰：‘汝
不能死社稷，苟生以取羞。吾所以忍死者，以汝在也。
吾今何用生为’！”因不食而卒。

《南汉世家》《刘隐传》：隐父谦，封州刺史，三子曰隐、台、䶮。
䶮，谦庶子也。其母段氏，生䶮于外舍。谦妻韦氏素妒，
闻之怒，拔剑而出，命持䶮至，将杀之。及见而悸，剑辄
堕地，良久曰：“此非常儿也！”后三日，卒杀段氏，养䶮为
己子。

《刘𬩽传》：葛从周为兖州节度使，将兵在外，𬩽袭破之，
徙从周家外第，拜其母，抚之甚有恩礼。太祖遣从周
攻𬩽，𬩽以版舆置从周母城上，母呼从周曰：“刘将军
待我甚厚，无异于汝，人臣各为其主，汝可察之。”从周
乃为之缓攻。

𬩽兄琪之子遂清，为淄州刺史，迎其母。母及郊，遂清
为母执辔，行数十里，州人咸以为荣。

《张策传》：“策字少逸，邠州王行瑜辟观察支使。晋王李
克用攻行瑜，策与婢肩舆其母东归，行积雪中，行者
怜之。”

《李嗣昭传》：“嗣昭诸子，继俦长而懦，其弟继韬囚之以
自立，遣其弟继远入梁。庄宗灭梁，继韬将走契丹，会
赦至乃已。因随其母朝于京师。母杨氏善蓄财，平生
居积行贩，至赀百万。当嗣昭为梁围以夹城，弥年军
用乏绝，杨之积盖有助焉。至是乃赍银数十万两至
京师，厚贿宦官伶人，宦官伶人皆言继韬初无恶意，
为奸人所误耳。”杨夫人亦以赂谒刘皇后，刘皇后为
言“嗣昭功臣，宜蒙恩贷。”由是庄宗释继韬，数召继韬
从猎，宠幸无间。已而嗣昭七子见杀，惟一子继忠仅
免。继忠家于晋阳，杨氏所积馀赀犹钜万。晋高祖自
太原起兵，召契丹为援，契丹求赂高祖，贷于继忠以
取足。高祖入立，甚德之，以为沂、棣、单三州刺史。开运
中卒。杨氏平生积产，嗣昭父子三人赖之《安重荣传》：重荣为振武巡边指挥使。晋高祖起太原，
使张颖阴招重荣，其母与兄皆以为不可，而重荣业
已许颖。母兄谋共杀颖以止之，重荣曰：“未可，吾当为
母卜之。”乃立一箭，百步而射之，曰：“石公为天子则中。”
一发辄中。又立一箭而射之，曰：“吾为节度使则中。”一
发又中其母兄，乃许重荣以巡边千骑叛入太原。高
祖即位，拜重荣成德军节度使。重荣虽武夫而晓吏
事，其下不能欺。有夫妇讼其子不孝者，重荣拔剑授
其父，使自杀之。其父泣曰：“不忍也。”其母从傍诟骂，夺
其剑而逐之。问之，乃继母也。重荣叱其母出，从后射
杀之。重荣将反也，其母又以为不可。重荣曰：“请为母
卜之。”指其堂下旛竿龙口，仰射之曰：“吾有天下则中
之。”一发而中，其母乃许。乃举兵，杜重威擒之，斩首以
献。

《张希崇传》：“希崇字德峰，事母至孝，朝夕母食，必侍立
左右，彻馔乃敢退。”

《王殷传》：“殷，大名人也。晋天福中，徙原州刺史，事母以
孝闻。欲与人游，必先白母，母所不可者，未尝敢往。及
为刺史，政事有小失，母责之，殷即取杖授婢仆，自笞
于母前。”

《范延光传》：“延光反时，有李彦珣者，为河阳行军司马。
张从宾反河阳，彦珣附之。从宾败，彦珣奔魏，延光以
为步军都监，使之守城。招讨使杨光远知彦珣邢州
人也，其母尚在，乃遣人之邢州，取其母至城下，示彦
珣以招之。彦珣望见，自射杀之。及延光出降，晋高祖
拜彦珣房州刺史。大臣言彦珣杀母当诛，高祖以谓
‘赦令已行，不可失信’。”后以坐赃诛。

《南唐书刁彦能传》：彦能少孤贫，事母以孝闻。初隶节
度使王茂章为亲兵，茂章叛入越，彦能当从，使家人
扶其母俟于路。彦能至，抱母泣告茂章曰：“老母在此，
不能从公。”茂章许之。

《江梦孙传》：“梦孙补天长令，逾年称疾，求归田里，躬勤
耒耜，事继母甚谨。每晨兴具洁服问安侍膳讫，乃集
诸生讲《礼》”

《容斋续笔》：刘仁赡守寿春，幼子崇谏夜泛舟渡淮北，
仁赡命斩之。监军使求救于夫人，夫人曰：“妾于崇谏
非不爱也，然军法不可私，若贷之，则刘氏为不忠之
门矣。”趣命斩之，然后行丧。

《日知录》：后唐明宗天成三年闰八月，滑州掌书记孟
昇匿母忧，大理寺断流。奉敕：“朕以允从人望，嗣守帝
图，政必究于化源，道每先于德本。贵持国法，以正人
伦。孟昇身被儒冠，职居宾幕，比资筹画，以赞盘维。而
乃都昧操修，但贪荣禄。匿母丧而不举，为人子以何
堪？渎污时风，败伤名教。五刑是重，十恶难宽。将复投
荒，无如去世，可赐自尽。其观察使判官录事参军失
于纠察，各有殿罚。”

《辽史景宗皇后萧氏传》：后生圣宗。景宗崩，尊为皇太
后，摄国政。后泣曰：“母寡子弱，族属雄强，边防未靖，柰
何？”耶律斜轸、韩德让进曰：“信任臣等，何虑之有。”于是
后与斜轸、德让参决大政，委于越休哥以南边事。圣
宗称𨖚盛主，后教训为多。
《圣宗钦哀皇后萧氏传》：后生兴宗。仁德皇后无子，取
而养之如己出。后以兴宗侍仁德皇后谨，不悦。重熙
三年，后阴召诸弟议欲立少子重元，重元以所谋白
帝，帝收太后符玺，迁于庆州七括宫。六年秋，帝悔之，
亲驭奉迎，侍养益孝谨，后常不怿。帝崩，殊无戚容，见
崇圣皇后，悲泣如礼，谓曰：“汝年尚幼，何哀痛如是？”
《邢抱朴传》：抱朴与弟抱质，受经于母陈氏，皆以儒术
显。抱质亦官至侍中，时人荣之。

《章肃皇帝传》：“帝小字李胡，太祖第三子，母淳钦皇后
萧氏，笃爱李胡。世宗即位镇阳，太后怒，遣李胡将兵
击之，至泰德泉，为安端留哥所败。太后与世宗隔潢
河而阵，各言举兵意。耶律屋质入谏，太后曰：‘主上已
立，宜许之’。时李胡在侧，作色曰：‘我在兀欲，安得立’？屋
质曰：‘奈公酷暴，失人心何’？太后顾李胡曰：‘昔我与太
祖爱汝异于诸子。谚云：‘偏怜之子不保业，难得之妇
不主家’。我非不欲立汝，汝自不能矣’。”

《乌不吕传》：乌不吕，字留隐，弟国留以罪亡，乌不吕及
其母俱下吏，恐祸及母，阴使人召国留绐曰：“太后知
事之诬，汝特来勿畏。”国留至，送有司，坐诛。

《耶律海里传》：海里，字留隐。察割之乱，其母的鲁与焉。
遣人召海里，海里拒之。乱平，的鲁以子故获免。
《女里传》：女里为习马小底，以母忧去。一日至雅伯山，
见一巨人，惶惧走。巨人止之曰：“勿惧，我地祇也。葬尔
母于斯，当速诣阙，必贵。”女里从之，累迁马群侍中，寻
加守太尉。

《王白传》：白善卜筮，应历十九年，王子只没以事下狱，
其母求卜，白曰：“此人当王未能杀也，毋过忧。”景宗即
位，释其罪，封宁王，竟如其言。

《萧铎卢斡传》：铎卢斡幼警悟异常儿。三岁失母，哭尽
哀，见者伤之《宋史太祖母杜太后传》：太后生邕王光济、太祖、太宗，
秦王廷美、夔王光赞，燕国陈国二长公主。周显德中，
太祖为定国军节度使，封南阳郡太夫人。及太祖自
陈桥还京师，人走报太后曰：“‘点检已作天子’。太后曰：
‘吾儿素有大志，今果然’。”太祖即位，尊为皇太后。太祖
拜太后于堂上，众皆贺，太后愀然不乐。左右进曰：“臣
闻‘母以子贵，今子为天子，胡为不乐’？”太后曰：“吾闻为
君难，天子置身兆庶之上，若治得其道，则此位可尊；
苟或失驭，求为匹夫不可得，是吾所以忧也。”太祖再
拜曰：“谨受教。”建隆二年，太后不豫，太祖侍药饵，不离
左右。疾亟，召赵普入受遗命。太后因问太祖曰：“汝知
所以得天下乎？”太祖呜噎不能对。太后固问之，太祖
曰：“臣所以得天下者，皆祖考及太后之积庆也。”太后
曰：“不然，正由周世宗使幼儿主天下耳。使周氏有长
君，天下岂为汝有乎？汝百岁后，当传位于汝弟，四海
至广，万几至众，能立长君，社稷之福也。”太祖顿首泣
曰：“敢不如教！”太后顾谓赵普曰：“尔同记吾言，不可违
也。”命普于榻前为《约誓书》，普于纸尾书“臣普书”，藏之
金匮，命谨密宫人掌之。

《仁宗曹皇后传》：后，彬之孙也。景祐元年，册为皇后。英
宗即位，尊为皇太后。明年，以弟佾同中书门下平章
事。神宗立，尊为太皇太后，名宫曰庆寿。帝致极诚孝，
所以承迎娱悦，无所不尽。从行登翫，每先后策掖，后
亦慈爱天至，或退朝稍晚，必自至，屏扆候瞩间，亲持
膳饮以食帝。外家男子旧毋得入谒。后春秋高，佾亦
老，帝数言宜使入见，辄不许。他日，佾侍帝，帝复为请，
乃许之。因偕诣后阁，少焉，帝先起，若令佾得伸亲亲
意，后遽曰：“此非汝所当得。”留趣遣出。晚得水疾，侍医
莫能治。元丰二年冬，疾甚，帝视疾寝门，衣不解带，旬
日崩，年六十四。帝推恩曹氏，拜佾中书令，进官者四
十馀人。

《度宗杨淑妃传》：妃选入宫为美人，生建国公昰。宋亡，
昰走温州，又走福州，众推为主，册妃为太后，封弟昺
卫王。昺修容俞氏所生也。至元十四年，大军围昰于
海上。明年四月，昰卒，昺代立。十六年春二月，昺投海
死。妃闻之，大恸曰：“我间关忍死者，正为赵氏祭祀，尚
有可望尔。今天命至此，夫复何言！”遂赴海死。其将张
世杰葬之海滨。

《陈彭年传》：“彭年幼好学，母惟一子，爱之，禁其夜读书，
彭年篝灯密室，不令母知。”

《王博文传》：博文字仲明，为开封府判官，丁母忧。始，博
文幼丧父，其母张氏改适韩氏。及博文在朝，谓子无
绝母礼，请得以恩封之。母死，又谓古之为父后者，不
为出母服，以废宗庙之祭也。今丧者皆祭，无害于行
服。乃请解官持服。然议者以丧而祭为非礼。

《魏仁浦传》：仁浦字道济，幼孤贫。母为假黄缣，制暑服。
浦年十三，叹曰：“为人子不克供养，乃使慈母求贷以
衣我，我能安乎？”因慷慨泣下，辞母诣洛阳，济河沉衣
中流，誓曰：“不贵达，不复渡此。”

《李筠传》：筠性虽暴，事母甚孝。每怒，将杀人，母屏风后
呼筠，筠趋至，母曰：“闻将杀人，可免乎？为吾曹增福尔。”
筠遽释之。

《戚同文传》“宗翼，上蔡人。笃孝恭谨，负米养母。”

《魏悼王廷美传》，“克修子叔充，父早世。先是继母无叙
封法，叔充请于朝，诏从之，遂为定制。”

《汉恭宪王元佐传》：“允升子宗悌，字元发。所生母早世，
宗悌不识也，闻父婢语平生，辄掩泣。继得其肖貌，绘
而奉之如生。”

《商恭靖王元份传》：“宗敏颇涉《书》传，缘郊恩建请封所
生母范氏。”宗室子得封所生母自宗敏始。

《周恭肃王元俨传》：元俨事母王德妃孝。妃每有疾，躬
侍药，晨夕盥洁，焚香以祷，至忧念不食。母丧，哀戚过
人。

《不㠟传》：不㠟字仁仲，嗣濮王宗晖曾孙也。性笃孝，生
七岁，遭父北迁，每思慕涕泣。长力学，母曹氏止之，答
曰：“君父仇未报，非敢志富贵也。登第时已入仕，法当
超两秩，请回授其母，母封法止令人。”高宗嘉其志，特
封郡夫人。

《种放传》：“放字明逸，河南洛阳人也。数兄皆干进，独放
与母俱隐终南豹林谷之东明峰，结草为庐，仅庇风
雨，以讲习为业，从学者众，得束修以养母，母亦乐道，
薄滋味。放自称退士，尝作传以述其志。淳化三年，陕
西转运使宋惟干言其才行，诏使召之。其母恚曰：‘常
劝汝勿聚徒讲学，身既隐矣，何用文为。果为人知而
不得安处，我将弃汝，深入穷山矣’。”放称疾不起，其母
尽取其笔砚焚之，与放转居穷僻，人迹罕至。太宗嘉
其节，诏京兆赐以缗钱，使养母，不夺其志，有司岁时
存问。咸平元年，母卒，水浆不入口三日，庐于墓侧。
《张永德传》：永德父颖，事晋至安州防御使。永德生四
岁，母马氏被出，育于祖母，事继母刘氏以孝闻。永德
出母后，适安邑刘祚。及永德镇南阳，祚已卒，迎母归州，廨起二堂，与继母并居。刘卒，马预中参，时年八十
一，太宗劳之，赐冠帔，封莒国太夫人。同母弟刘再思
署“子城使”，于市西里起大第，聚刘族。

《刘温叟传》：“温叟字永龄，父岳，后唐太常卿。温叟以荫
为左拾遗内供奉，以母老乞归就养。少帝即位，拜刑
部郎中，充翰林学士。初岳仕后唐，尝居内署，至是温
叟复居斯任。既受命，归为母寿，候立堂下。须臾闻乐
声，两青衣举箱出庭，奉紫袍兼衣，母命卷帘见温叟
曰：‘此即尔父在禁中日内库所赐者。温叟拜受泣下’”，
退开影堂列祭，以文告之。母感怆累日，不忍见温叟。
温叟事继母以孝闻，虽盛暑，非冠带不敢见。五代以
来，言执礼者，惟温叟焉。

《苏易简传》：“蜀人何光逢，易简之执友也。尝任县令，坐
赂削籍，流寓京师。会易简典贡部，光逢代人充试以
取赀，易简于稠人中屏出之。光逢遂造谤书，斥言朝
廷事，且讥易简。易简得其书以闻，逮捕光逢狱，且坐
弃市。易简以杀光逢非其意，居常怏怏，母薛氏以杀
父执切责之，易简泣曰：‘不谓及此，易简罪也’。”及易简
参知政事，召薛氏入禁中，赐冠帔，命坐，问曰：“何以教
子成此令器？”对曰：“幼则束以礼让，长则教以诗书。”上
顾左右曰：“真孟母也。”易简性嗜酒，初入翰林，谢日饮
已微醉，馀日多沉湎。上尝戒约深切，且草书《劝酒》二
章以赐，令对其母读之。自是每入直不敢饮。及卒，上
曰：“易简果以酒死，可惜也！”

《李宸妃传》：妃入宫，为章献太后侍儿，庄重寡言，真宗
以为司寝。既有娠，从帝临砌台，玉钗坠，妃恶之。帝心
卜：“钗完当为男子。”左右取以进，钗果不毁，帝甚喜。已
而生仁宗，封崇阳县君，后为婉仪。仁宗即位，为顺容，
从守永定陵。初，仁宗在襁褓，章献以为己子，使杨淑
妃保视之。仁宗即位，妃嘿处先朝嫔御中，未尝自异。
人畏太后，亦无敢言者。终太后世，仁宗不自知为妃
所出也。明道元年，疾革，进位宸妃。薨，年四十六。初，章
献太后欲以宫人礼治丧于外，丞相吕夷简奏礼宜
从厚，太后怒曰：“相公欲离间吾母子耶？”夷简乃请治
丧，用一品礼，殡洪福寺。后章献太后崩，燕王为仁宗
言：“陛下乃李宸妃所生，妃，死以非命。”仁宗号恸顿毁，
不视朝累日，下哀痛之诏自责。尊宸妃为皇太后，谥
“庄懿。”幸洪福寺祭告，易梓宫，亲哭视之。

《徽宗韦贤妃传》：“妃，开封人，高宗母也。从上皇北迁，建
炎改元，遥尊为宣和皇后。绍兴七年，徽宗及郑皇后
崩闻至，帝号恸，谕辅臣曰：‘宣和皇后春秋高，朕思之
不遑宁处。屈己讲和，正为此耳’。遥尊为皇太后。帝以
后久未归，每颦蹙曰：‘金人若从朕请，馀皆非所问也’。”
王伦使回，言金人许归后。未几，金人遣萧哲来，亦言
后将归状，遂豫作慈寿宫，命莫将、韩恕为奉迎使。十
年，以金人犹未归后，乃遥上皇太后册宝于慈宁殿。
是后，生辰、至、朔，皆遥行贺礼。洪皓在燕，求得后书，遣
李微持归。帝大喜曰：“遣使百軰，不如一书。”遂加微官。
金人遣萧毅、邢具瞻来议和，帝曰：“朕有天下，而养不
及亲，徽宗无及矣。今立誓，信当明言归我太后，朕不
耻和。不然，朕不惮用兵。”毅等还，帝又语之曰：“太后果
还，自当谨守誓约；如其未也，虽有誓约，徒为虚文。”命
何铸、曹勋报谢，召至内殿，谕之曰：“朕北望庭闱，无泪
可挥。卿见金主，当曰：‘慈亲之在上国，一老人耳，在本
国则所系甚重，以至诚说之，庶彼有感动’。”铸等至金
国，首以后归为请。金主曰：“先朝业已如此，岂可辄改？”
勋再三恳请，金主始允铸等就馆。馆伴耶律绍文来
言，金主许从所请。洪皓闻之，先遣人来报。铸等还，具
言其实，遂命参政王次翁为奉逆使。金人遣其臣高
居安、完颜宗贤等扈从以行。十二年四月次燕山，自
东平舟行，由清河至楚州渡淮，命太后弟安乐郡王
韦渊、秦鲁国大长公主、吴国长公主逆于道，帝亲至
临平奉迎，普安郡王、宰执、两省、三衙管军皆从。帝初
见太后，喜极而泣。八月，至临安，入居慈宁宫。先是，以
梓宫未还，诏中外辍乐。至是，庆太后寿节，始用乐谒
家庙，亲属迁官，几二千人。太后还宫，帝侍太后，或至
夜分未去。太后曰：“且休矣，听朝宜早，恐妨”万几。又尝
谓两宫给使，宜令通用，不然则有彼我之分，而佞人
间言，易以入也。时皇后未立，太后屡为帝言，帝请降
手书，太后曰：“我但知家事外庭，非所当预。”将行册命，
承平典礼，悉能记之。帝先意承志，惟恐不及，或一食
稍减，辄不胜忧惧。常戒宫人曰：“太后年已六十，惟优
游无事，起居适意，即寿考康宁，事有所阙，慎毋令太
后知，第来白朕。”十九年，太后年七十，正月朔即宫中
行庆寿礼，亲属各迁官一等。太后微恙，累月不出殿
门，会牡丹盛开，帝入白太后，欣然步至花所，因留宴，
竟日尽欢。翌日，以谕宰执。后苦目疾，募得医皇甫坦，
治即愈。二十九年，太后寿登八十，复行庆礼，亲属进
官一等。庶“人年九十，宗子女若贡士已上父母年八
十者，悉官封之。九月，得疾，上不视朝，敕辅臣祈祷天
地、宗庙社稷，赦天下，减租税《张齐贤传》：“齐贤，曹州人，淳化二年，同中书门下平章
事。齐贤母孙氏年八十馀，封晋国太夫人。每入谒禁
中，上叹其福寿，有令子多，手诏存问，加赐与，缙绅荣
之。四年十月，命知”定州，以母老不愿往。未几，丁内艰，
水浆不入口者七日。自是日啖粥一器，终丧不食酒
肉蔬果。

《曹光实传》：“光实迁永平军节度管内捕盗游奕使。贼
张忠乐尝群行攻劫，且恨光实杀其徒党，率众数千，
中夜奄至，环其居，鼓噪并进。光实负其母，挥戈突围
以出，贼众辟易不敢近。”

《薛奎传》：奎知益州，成都民妇讼其子不孝，诘之，乃曰：
“贫无以为养。”奎出俸钱与之，戒曰：若复失养，吾不贷
汝矣。其母子遂如初。

《程戡传》：“戡通判虔州，州人有杀母，暮夜置尸他人之
门，以诬仇者。狱已具，戡独辨之，正其罪。”

《冯元传》：元字道宗，七岁方读《易》，母夜梦异人以绀莲
华与元吞之，且曰：“善读此，后必贵显。”

《杨察传》：“察幼孤，七岁始能言。母颇知书，常自教之。”
《查道传》：“道字湛然，休宁人。侍母渡江，奉养以孝闻。母
常病，思鳜羹，方冬苦寒，市之不获，道泣祷于河，凿冰
取之，得鳜尺许以馈。又刲臂血写佛经，母疾寻愈。后
数年，母卒，绝意名宦。”

《司马池传》：“池字和中，举进士，当试殿庭，而报母亡，友
匿其书，池心动，夜不能寐，曰：‘吾母素多疾，家岂无有
异乎’？”行至宫城门，徘徊不能入，因语其友，而友止以
母疾告，遂号恸而归。

《郭稹传》：“稹字仲微，幼孤，母边更嫁王氏。既而母亡，稹
解官服丧。知礼院宋郊言稹服丧为过礼。诏下有司
博议，用冯元等奏，听解官申心丧。”

《贾黯传》：“黯母陈归宗继母史在堂后迎陈归，二母不
相善，黯能安以事之。”

《刘湜传》：“湜字子正，以龙图阁直学士知庆州。湜少贱，
母更嫁营卒，既登第，具袍笏趋舍迎母，里人观叹。”
《范仲淹传》：“仲淹字希文，二岁而孤，母更适长山朱氏，
从其姓名说。少有志操，既知其世家，迺感泣去之。应
天府举进士第，为广德军司理参军，迎其母归养。仲
淹性至孝，以母在时方贫，其后虽贵，非宾客不重肉。”
《赵概传》：“概字叔平，知制诰。郊祀当任子进阶爵，乞回
其恩，封母郡太君。宰相谓曰：‘君即为学士，拟封不久
矣’。概曰：‘母年八十二，愿及今拜君，赐以为荣’。乃许之，
遂为例。”

《舒亶传》：“亶字信道，调临海尉。民使酒詈逐后母至亶
前，命斩之，不服，即自起斩之，投劾去。王安石当国，闻
而异之，用为审官院主簿。”

《苏采传》：采为大理详断官。民有母改嫁而死，既葬，辄
盗其柩归祔，法当死。采曰：“子取母祔父，岂与发冢取
财等。请而生之。”

《李载传》：“载字伯熙，性笃孝，侍母病不解带，至病亟不
能食。载亦不食。母知之，为强食。”

《贾逵传》：“逵迁西染院使、嘉州刺史、秦凤路钤辖。初，逵
少孤，厚赂继父，得其母奉以归。至是，以母老辞，不许，
而赐母冠帔。”

《贾易传》：“易字明叔，无为人。七岁而孤，母彭以纺绩自
给，日与易十钱，使从学，易不忍使一钱，每浃旬辄复
归之。年逾冠，中进士甲科。”

《高登传》：“登字彦先。事其母至孝。舟行至封康间。阻风。
方念无以奉晨膳，忽有白鱼跃于前。”

《柳约传》：“约字元礼，天性至孝。母病甚，泣祷于天，愿损
寿以益亲寿。母寻愈，约竟先母两月卒。”

《吕端传》：李继迁扰西鄙，保安军奏获其母。至是太宗
欲诛之，以寇准居枢密副使，独召与谋。准退，过相幕，
端疑谋大事，邀谓准曰：“‘上戒君勿言于端乎？”准曰：“否’。
端曰：‘边鄙常事，端不必与知。若军国大计，端备位宰
相，不可不知也’。”准遂告其故，端曰：“何以处之？”准曰：“‘欲
斩于保安军北门外，以戒凶逆’。端曰：‘必若此，非计之
得也，愿少缓之’。”端将覆奏，入曰：“昔项羽得太公，欲烹
之，高祖曰：‘愿分我一杯羹’。夫举大事不顾其亲，况继
迁悖逆之人乎？陛下今日杀之，明日继迁可擒乎？若
其不然，徒结怨仇，愈坚其叛心耳。”太宗曰：“然则何如？”
端曰：“以臣之愚，宜置于延州，使善养视之，以招来。继
迁虽不能即降，终可以系其心。而母死生之命在我
矣。”太宗抚髀称善曰：“微卿几误我事。”即用其策。其母
后病死延州，继迁寻亦死。继迁子竟纳款请命，端之
力也。

《岳飞传》：飞生未弥月，河决内，黄水暴至，母姚抱飞坐
瓮中，冲涛及岸得免，人异之。飞至孝，母留河北，遣人
求访迎归。母有痼疾，药饵必亲。母卒，水浆不入口者
三日。

《韩肖胄传》：“肖胄字似夫，充通问使，将行，母语之曰：‘汝
家世受国恩，当受命即行，勿以我老为念’。”帝称为贤
母，封荣国夫人。肖胄事母以孝闻《边光范传》：光范字子仪，性至孝，母病疽，光范常吮之。
《李穆传》：穆字孟雍，性至孝，母尝卧疾，每动止转侧，皆
亲自扶掖，乃称母意。后穆坐秦王事属吏，其子惟简
绐祖母以穆奉诏，鞫狱台中，及责授为省郎，还家亦
不以白母。每隔日阳为入直，即访亲友，或游僧寺免
归。暨于牵复，母终弗之知。及居丧思慕，以至灭。
《郭廷谓传》：廷谓字信臣，性恭谨，事母以孝闻，未尝不
束带立侍。

《王荣传》：“荣，定州人，为定州行营都部署。荣麤率所为
不中理，侵取官地莳蔬，吝惜公钱，不以劳将士。且母
老不迎养，供给甚薄。太宗闻而怒曰：‘忠臣出于孝子
之门。荣事亲若此，窜逐之馀，凶行弗悛。岂可复置左
右，效晋帝养成张彦泽邪。即诏罢督责’。”

《邹浩传》：浩字志完，除谏官，恐贻亲忧，欲固辞。母张氏
曰：“汝能报国，无愧于公论，吾顾何忧。”及浩两谪岭表，
母不易初意。

《任谅传》：谅九岁而孤，舅欲夺母志，谅挽衣泣曰：“岂有
为人子不能养其亲者乎。”母为感动而止。

《洪拟传》：“拟字成季，自海州还居镇江。赵万叛兵逼郡，
守臣赵子崧战败遁去，拟挟母出避，遇贼至，欲兵之，
拟曰：‘死无所避，愿勿惊老母。贼舍之，他贼又至，临以
刃，拟指其母曰：‘此吾母也，幸勿怖之’’。”贼又舍去。
《陈尧佐传》：尧佐父省华，母冯氏，性严。尧叟事亲孝谨，
怡声侍侧，不敢以贵自处。家本富，禄赐且厚，冯氏不
许诸子事华侈。旧制，登枢近者，母妻即封郡夫人。尧
叟以父在朝，母止从父封，遂以妻封表让于母，朝廷
援制不许。父既卒，帝欲褒封其母，以问王旦，旦曰：“虽
私门礼制未阕，公朝降命，亦无嫌也。”乃封上党郡太
夫人，进封滕国。年八十馀无恙，后尧叟数年卒。
《苏轼传》：轼生十年，父洵游学四方，母程氏亲授以书，
闻古今成败，辄能语其要。程氏读东汉《范滂传》，慨然
太息。轼请曰：“轼若为滂母，许之否乎？”程氏曰：“汝能为
滂，吾顾不能为滂母耶？”

《章谊传》：“谊字宜叟，席益荐谊使金，帝曰：‘谊亦母老，朕
当自谕之’。”谊闻命，略无难色，戒其家人勿使母知。将
行，告母曰：“是行不数月即归，大似往年太学谒告时
尔。”及还，母竟不知其使金也。

《孙侔传》：“侔字少述，早孤，事母尽孝，志于禄养，故屡举
进士。及母病革，自誓终身不求仕。”

《王柟传》：柟字汝良。祖伦使北死，孝宗访求其孙之未
禄者三人官之，柟其一也，假右司郎中，使持书北行。
柟归白其母，母曰：“而祖以忠死国，故恩及子孙。汝其
勉旃，毋以吾老为念。”

《李南公传》：南公字楚老，郑州人。知长沙县，有嫠妇携
儿以嫁。七年，儿族取儿妇谓非前子，讼于官。南公问
儿年族，曰：“‘九岁’。妇曰：七岁。”问其齿，曰去年毁矣。南公
曰：“男八岁而龀，尚何争？命归儿族。”

《韩琦传》：琦辅立英宗，门人亲客或从容语及定策事，
琦必正色曰：“此仁宗圣德神断，为天下计，皇太后内
助之力，臣子何与焉。”英宗暴得疾，太后垂帘听政，帝
疾甚，举措或改常度，遇宦官尤少恩，左右多不悦者，
乃共为谗间，两宫遂成隙。琦与欧阳修奏事帘前，太
后呜咽流涕，具道所以。琦曰：“此病固尔，病已必不然。
子疾，母可不容之乎？”修亦委曲进言，太后意稍和，久
之而罢。后数日，琦独见上，上曰：“太后待我无恩。”对曰：
“自古圣帝明王不为少矣，然独称舜为大孝，岂其馀
尽不孝邪？父母慈爱而子孝，此常事，不足道。惟父母
不慈而子不失孝，乃为可称。但恐陛下事之未至尔，
父母岂有不慈者哉？”帝大感悟。及疾愈，琦请乘舆，因
祷雨，具素服以出，人情乃安。太后还政。

《刘安世传》：“安世字器之，仪状魁硕，音吐如钟。初除谏
官未拜命，入白母曰：‘朝廷不以安世不肖，使在言路。
倘居其官，须明目张胆，以身任责，脱有触忤，祸谴立
至，主上方以孝治天下。若以老母辞，当可免’。母曰：不
然。吾闻谏官为天子诤臣，汝父平生欲为之而弗得，
汝幸居此地，当捐身以报国恩。正得罪流放，无问远
近，吾当从汝所之。”于是受命。

《江万里传》：“万里字子远，迁侍御史，未及拜，万里器望
清峻，论议风采，倾动一时，帝眷注尤厚，尝丐祠省母
疾，不许，属弟万顷奉母归南康。旋以母病闻，万里不
俟报驰归，至祁门得讣。而议者谓万里母死秘不奔
丧，反挟妾媵自随。于是侧目万里者，相与腾谤，万里
无以自解，坐是闲废者十有二年。”

《李定传》：“定字资深，拜太子中允。御史陈荐疏，定顷为
泾县主簿，闻庶母仇氏死，匿不为服。诏下江东、淮浙
转运使问状，奏云：‘定尝以父年老，求归侍养，不云持
所生母服’。定自辩立实不知为仇所生，故疑不敢服，
而以侍养解官。曾公亮谓定当追行服，安石力主之，
改为崇政殿说书。公论恶之，不孝之名遂著。”

《孙唐卿传》：唐卿通判陜州，于吏事若素习。民有母再
适人而死，及葬其父，恨母之不得祔，盗母之丧而同葬之，有司论以法。唐卿时权府事，乃曰：是知有孝而
不知有法尔。乃释之以闻。

《贾黄中传》：“黄中字娲民，参知政事，太宗召见其母王
氏，命坐，谓曰：‘教子如是，真孟母矣’。作诗以赐之，颁赐
甚厚，黄中畏慎过甚，中书政事颇留不决，罢知襄州。
上言母老，乞留京，改知澶州。辞日，上因谓侍臣曰：‘朕
尝念其母有贤德，七十馀年未觉老，每与之语，甚明
敏。黄中终日忧畏，必先其母老矣’。因目参知政事苏”
易简曰：“易简之母亦如之。自古贤母不可多得。”易简
前谢曰：“陛下以孝治天下，奖及人亲，臣实何人，膺兹
荣遇！”至道初，黄中遘疾，诏令归阙，既居内阁，甚以为
慰。二年，以疾卒，年五十六。其母尚无恙，卒如上言，赠
礼部尚书。上闻其素贫，别赐钱三十万。既葬，其母，入
谢，又赐白金三百两。上谓之曰：“勿以诸孙为念，朕当
不忘也。”

《刘潜传》：“潜字仲方，知蓬莱县，代还，过郓州，方与曼卿
饮，闻母暴疾，亟归。母死，潜一恸遂绝，其妻复抚潜大
号而死。时人伤之曰：‘子死于孝，妻死于义’。”

《折德扆传》：“德扆子御卿，淳化五年拜永安节度使。契
丹入寇，御卿大败之于子河汊。岁馀，御卿被病，德威
谍知之，率众来侵，以报子河汊之役。御卿力疾出战，
德威闻其至，不敢进。会疾甚，其母密遣人召归御卿
曰：‘世受国恩，边寇未灭，御卿罪也。今临敌弃士卒自
便，不可死于军中，乃其分也。为白太夫人：无念我，忠
孝岂两全’。”言讫泣下。翊日卒。

《程迥传》：“迥知隆兴府进贤县，省符下知平江府王佐，
决陈长年辄私卖田，其从子愬有司十有八年，母鱼
氏年七十，坐狱廷辨，按法追正，令候母死服阕日理
为己分，令天下郡县视此为法。迥为议曰：‘天下之人，
孰无母慈子若孙，宜定省温凊，不宜有私财也。在律，
别籍者有禁，异财者有禁。当报牒之初，县令杖而遣’”
之，使听命于其母可矣，何稽滞遍愬有司而达于登
闻院乎？《春秋穀梁传》注曰：“臣无讼君之道，为卫侯郑
与元咺发论也。”夫诸侯之于命大夫犹若此，子孙之
于母，乃使坐狱以对吏，爱其亲者，闻之不觉泣涕之
横集也。按令文：分财产，谓祖父母、父母服阕已前所
有者。然则母在，子孙不得有私财，借使其母一朝尽
费，其子孙亦不得违教令也。既使归于其母，其日前
所费，乃卑幼辄用尊长物，法须五年尊长告乃为理。
何至豫期母死，又开他日争讼之端也。抑亦安知不
令之子孙不死于母之前乎？守令者，民之师帅，政教
之所由出。诚宜正守令不职之愆，与子孙不孝之罪，
以敬天下之为人母者。

《高宗吴皇后传》：“后，开封人，被选入宫，与张氏并为婉
仪，寻诏立为皇后。初，伯琮以宗子召入宫，命张氏育
之。后时为才人，亦请得育一子。于是得伯玖，更名璩。
中外议颇籍籍。张氏卒，并育于后，后视之无间。伯琮
性恭俭，喜读书，帝与后皆爱之，封普安郡王。后常语
帝曰：‘普安，其天日之表也’。帝与决，立为皇子。”

《赵葵传》：“葵知滁州，与金人对境，母疾，谒告省侍不得，
刲股杂药以寄之。母卒，葵求解官，不许，不得已，卒哭，
复视事。淳祐二年，进大学士，知潭州，湖南安抚使，改
福州。三年，葬其母，乞追服终制，不允。葵上疏曰：移忠
为孝，臣子之通谊；教孝求忠，君父之至仁。忠孝一原，
并行不悖。故曰：忠臣以事其君，孝子以事其亲，其本
一也。臣不佞，戒谨持循，惟恐失坠。往岁叨当事任，服
在戎行，偕同气以率先，冒万死而不顾，捐躯戡难，效
命守封，是以孝事君之充也。陛下昭示显扬，优崇宠
数，使为人子者感恩，为人亲者知劝矣。臣昨于草土，
被命起家，勉从权制，先国家之急而后亲丧也。今释
位去官，已追服居庐，乞从彝制。”又不许。再上疏曰：“臣
昔者奉诏讨逆，适丁家难，闵然哀疚之中，命以驱驰
之事，移孝为忠，所不敢辞，是臣常先国家之急而效
臣子之义矣。亲恩不报，寖逾一纪，食稻衣锦，俯仰增
愧。且臣业已追衰麻之制，伸苫块之哀，负土成坟，倚
庐待尽，丧事有进而无退，固不应数月而除也。”及命
提举洞霄宫，不拜。

《黄介传》：“介字刚中。德祐元年，北兵至，介坚守而死，妻
刘被掠，子用中逃，得不死。及壮，求母四方，逾十年，得
于京师以归，州里称为黄孝子云。”

《李靓传》：“靓字彦和，幼孤，母督之学，不肯卒业。母诘之，
辞曰：‘国家遭靖康之变，㝢县云扰，士当捐躯为国戡
大憝，安能呫嗫章句间，效浅丈夫哉’。”

《刘清之传》：“清之字子澄。母不逮养，每展阅手泽，涕泗
交颐。”

《真德秀传》：“德秀四岁受书，过目成诵。十五而孤，母吴
氏力贫教之。”

《包恢传》：“恢知隆兴府兼江西转运，有母愬子者，年月
后，状作疏字。恢疑之，呼其子至，泣不言。及得其情，母
孀居，与僧通，恶其子谏，以不孝坐之，状则僧为之也。
因责子侍养，跬步不离，僧无由至母，乃托夫讳日入寺作佛事，以笼盛衣帛，因纳僧于内以归。恢知之，使
人要之，置笼公库。逾旬，吏报笼中臭达于外，恢命沈”
于江。语其子曰：“为汝除此害矣。”

《李昊传》：“昊字穹佐，自言唐相绅之后。祖乾祐，建州刺
史。父羔，容管从事。昊生于关中，幼遇唐末之乱，随父
避地至奉天。值昭宗迁洛，岐军攻破奉天，父及弟妹
皆为乱兵所杀。是时年十三，独得免，遂流寓新平十
数年。会刘知俊领岐军围州城，昊逾城出，为候骑所
得。知俊与语，甚器之，寘于门下，以其女妻之。知俊归”
蜀，伪署遂州武信军节度，以昊为从事。王建使知俊
出师，令昊主留务。会建杀知俊，昊亦罢职。王衍袭伪
位，授彭州导江令，历中书舍人、翰林学士。岐军之难，
昊母独无恙。至是十九年，昊仕独显达，乃遣心膂张
金、王彦间道迎其母，昊请告境上奉迎，衍赐以金勒
名马。昊至青泥岭见母，母抚昊首号恸，哀感行路。
《杨文仲传》：文仲字时发，七岁而孤，母胡年二十有八，
守节自誓，教养诸子。文仲既冠，以《春秋》贡，其母喜曰：
“汝家至汝三世，以是经收效矣。”

《尹焞传》：“焞字彦明，少师事程颐，常应举，发策有诛。元
祐诸臣议焞曰：‘噫尚可以干禄乎哉’。不对而出告颐
曰：‘焞不复应进士举矣’。颐曰：‘子有母在’。焞归告其母
陈，母曰：‘吾知汝以善养，不知汝以禄养’。颐闻之曰：‘贤
哉母也。于是终身不就举’。”

《陈淳传》：淳字安卿，性孝。母疾亟，号泣于天，乞以身代。
《周尧卿传》：尧卿字子俞，年十二丧父，忧戚如成人，见
母则抑情忍哀，不欲伤其意。母知而异之，谓族人曰：
“是儿爱我如此，多知孝养矣。”卒能如母之言。及母丧，
倚庐三年，席薪枕块，虽疾病，不饮酒食肉。既葬，慈乌
百数，㘅土集陇上，人以为孝感所致。
《赵与懽传》：与懽知安吉州，有嫠媪一子以不孝告，留
之郡厅，日为馔，俾亲馈，晨昏以礼。未周月，母子如初。
《叶梦鼎传》：咸淳三年，梦鼎为参知政事，利州转运使
王价尝以言去，言非其罪也。四川制置司已辟参议，
及死，其子愬求遗泽。至是，梦鼎明其无罪，似道以为
恩不己出，罢省部吏数人，榜其姓名于朝。梦鼎怒曰：
“我断不为陈自强！”即求去。似道之母让似道曰：“叶丞
相安于家食，未尝希进，汝强与以相印，今乃牵制至
此。若不从吾言，吾不食矣。”似道曰：“为官不得不如此。”
《苏庆文传》：庆文，夏县人。母少寡。庆文惧其妻不能敬
事，每戒之曰：“汝事吾母少不谨，必逐汝妻奉教。母得
安其室终身。”

《马廷鸾传》：“廷鸾字翔仲，本灼之子，继灼兄光后。甘贫
力学。既冠，里人聘为童子师。遇有酒食馔，则念母藜
藿不给，为之食不下咽。”

《胡颖传》：“颖字叔献，父𤩰，娶赵方弟雍之女二子，长曰
显，有拳勇，以材武入官。颖自幼风神秀异，机警不常，
成童即能背诵诸经，中童子科，复从兄学弓马，母不
许，曰：‘汝家世儒业，不可复尔也’。遂感励苦学，尤长于
春秋，性不喜邪佞，尤恶言神异。衡州有灵祠，吏民夙
所畏事，颖撤之，作来谂堂，奉母居之。”

《欧阳守道传》：“守道少孤贫力学，里人聘为子弟师。主
人瞷其每食舍肉，密归遗母，为设二器驰送，乃肯肉
食。邻媪儿无不叹息。”

《史次秦传》：“次秦，眉山人，及进士第。吴曦叛，招次秦甚
遽，次秦迁延固避，伪知大安军郭鹏飞迫之行，乃以
石灰桐油涂两目，末生附子傅之，比至目益肿。次秦
母年高而贤，闻次秦为曦所招，即命家人以疾笃驰
报，且曰：‘恐病不足以取信，以讣闻可也’。曦乃听还。”
《朱寿昌传》：“寿昌字康叔，父巽。寿昌知广德军。寿昌母
刘”氏，巽妾也。巽守京兆，刘氏方娠而出，寿昌生数岁，
始归父家。母子不相闻五十年，行四方求之，不置饮
食，罕御酒肉，言辄流涕。用浮屠法灼背烧顶，刺血书
佛经，力所可致，无不为者。熙宁初，与家人辞诀，弃官
入秦，曰：“不见母，吾不反矣。”遂得之于同州。刘时年七
十馀矣，嫁党氏有数子，悉迎以归。京兆钱明逸以其
事闻，诏还就官，由是以孝闻天下，自王安石、苏颂、苏
轼以下，士大夫争为诗美之。寿昌以养母故，求通判
河中府。数岁母卒，寿昌居丧几丧明。既葬，有白乌集
墓上，拊同母弟妹益笃。

《彭瑜传》：“瑜字君玉，吉之安福人。熙宁间，失其母。瑜朝
夕焚香祈天，愿知母所在。如是十馀年。俄有人言其
母为泰和倪氏妇，瑜竟迎以归。”

《赵伯深传》：“伯深字逢原，父子佪，宣和间为棣州兵官
属，会兵取燕子佪，被檄往塞上，伯深时尚幼，与其母
张留居棣州。既而金人渡河，伯深母子相失。子佪亦
隔绝，建炎二年，始得南归。子佪卒，伯深寻访其母三
十馀年。一旦闻在泸南，伯深徒步入蜀，间关累年。绍
兴二十一年，乃得其母，相持号泣，哀感行路。曾慥在”
夔州，赋诗以美其事

《陈文龙传》：“文龙字君贵。益王称制于福州，文龙参知
政事。已而大军入广，建宁、泉、福皆降。王刚中徇兴化林华导兵至城下，通判曹澄孙开门降，执文龙与其
家人至军中，欲降之，不屈，左右陵挫之，文龙指其腹
曰：‘此皆节义文章也，可相逼耶’？强之，卒不屈，乃械系
送杭州。文龙去兴化，即不食，至杭饿死。其母系福州”
尼寺中，病甚，无医药，左右视之泣下。母曰：“吾与吾儿
同死，又何恨哉！”亦死。众叹曰：“有斯母，宜有是儿！”为收
葬之。

《陈思道传》：“思道，江阴人。丧父，事母兄以孝悌闻。鬻酰
市侧，以给晨夕，买物不酬价，如所索与之。母病，衣不
解带者数月，双目疮烂，饮食随母多少。洎母丧，水浆
不入口七日。既葬，结庐墓侧，日夜悲恸。咸平元年，知
军上其事，诏赐束帛，旌其门。”

《陈宗传》：宗，永嘉人。年十六，母蔡病笃，刲股为饵，病愈。
已而复病不救，宗一恸而绝。郡守陆德舆云：“陈宗自
毁其体，哀恸伤生，虽非孝道之正，而能为人所难为
之事，亦天性之至。”官为合葬，榜曰“陈孝子墓。”

《侯义传》：“义，应天府楚丘人，贫无产，佣田以事母。里人
有葬其亲而遽返者，义母过其冢，泣谓义曰：‘我死其
若是乎。义乃感激自誓而不欲言，但慰其母曰：‘勿悲，
义必不尔。咸平中母卒，义力自办葬，不掩坟圹，昼则
负土筑坟，夜则恸哭柩侧，妻子困匮不给，田主曹氏
哀怜之，资以糇粮。逾年，坟间瓜异蒂，木连理，又有巨
蛇绕其侧，不暴物，野鸽飞而不去。尝遇盗劫其衣服，
既而知是义物，悉还之’’。”

《顾忻传》：“忻，泰州泰兴人。十岁丧父，以母病，荤辛不入
口者十载。鸡初鸣，具冠带率妻子诣母之室，问其所
欲，如此五十年，未尝离母左右。母老，目不能睹物，忻
日夜号泣祈天，刺血写佛经数卷。母目忽明，烛下能
缝衽，九十馀无疾而终。”

又有杭州仁和人李琼，以鬻缯为业，事母孝，夜常十
馀起省母。母喜食时新，琼百方求市，得必十倍酬其
直。

《朱泰传》：“泰，湖州武康人，家贫，鬻薪养母，常适数十里
外，易甘旨以奉母。泰服食麤粝，戒妻子常候母色。一
日鸡初鸣入山，及明憩于山足，遇虎搏攫，负之而去，
泰已瞑眩，行百馀步，忽稍醒，厉声曰：‘虎为暴食我，所
恨母无托尔’。虎忽弃泰于地，走不顾，如人疾驱状。泰
匍匐而归，母扶持以泣，泰亦彊举动，不逾月如故。乡”
里闻其孝感，率金帛遗之。里人目为《朱虎残》。

《李璘传》：“雍熙中，有京兆鄠县民甄婆儿母刘，与同里
人董知政忿竞，知政击杀刘氏，婆儿始十岁，妹方襁
褓，托邻人张氏乳养。婆儿避仇徙居赦村。后数年，稍
长大，念母为知政所杀，又念其妹寄张氏，与兄课儿
同诣张氏求见妺，张氏拒之不得，见婆儿愤怒悲泣，
谓兄曰：‘我母为人所杀，妹流寄他姓，大仇不报，何用
生为’！”时方寒食，具酒殽诣母坟恸哭，归取条桑斧置
袖中，往见知政。知政方与小儿戏，婆儿出其后，以斧
斫其脑杀之。有司以其事上请，太宗嘉其能复母仇，
特贷焉。

《刘孝忠传》：“孝忠，并州太原人。母病经三年，孝忠割股
肉，断左乳以食母。母病心痛剧，孝忠燃火掌中，代母
受痛，母寻愈。后数岁，母死，孝忠佣为富家奴，得钱以
葬，富家知其孝行，养为己子。”

《吕昇传》：“冀州南宫人王翰，母丧明，翰自抉右目睛补
之，母目明如故。”

《易延庆传》：“延庆父赟卒，服阕，延庆以母老，称疾不就
官。母卒，从槁殡数年，延庆出为大理寺丞，尝司建安
市征，及母葬有期，私归营葬，掩圹而返。知军扈继昇
言其擅，去职，坐免所居官，复庐墓侧数年。母平生嗜
栗，延庆树二栗，墓侧二树连理。苏易简、朱台符为赞
美之。”

《董道明传》：“道明，蔡州褒信人。母死出葬，道明潜匿墓
中，人瘗之。经三日，家人发冢取之。道明无恙，终身庐
于墓侧。”

《郭琮传》：“琮，台州黄岩人。幼丧父，事母极恭顺。娶妻有
子，移居母室。凡母之所欲，必亲奉之。居常不过中食，
绝饮酒茹荤者三十年，以祈母寿。母年百岁，耳目不
衰，饮食不减，乡里异之。至道三年，诏书存恤孝悌，乡
老陈赞率同里四十人状琮事于转运使以闻，有诏
旌表门闾，除其徭役。明年，母无疾而终。琮哀号几乎”
灭性，乡闾率金帛以助葬。

《谢枋得妻李氏传》：枋得母桂氏尤贤达，自枋得逋播，
妇与孙幽远方，处之泰然，无一怨语。人问之，曰：“义所
当然也。”人称为贤母云。

《王氏传》：“王氏，利州路提举常平司干办公事刘当可
之母也，绍兴三年，就养兴元。大元兵破蜀，提刑庞授
檄当可诣行司议事，当可捧檄白母，王氏毅然勉之
曰：‘汝食君禄，岂可辞难。当可行，大元军屠兴元，王氏
义不辱，大骂投江而死。其妇杜氏及婢仆五人，咸及
于难。当可闻变，奔赴江浒，得母丧以归。诏赠和义郡
太夫人曾氏妇《晏传》：“晏，汀州宁化人。夫死，守幼子不嫁。绍定
间，寇破宁化县，令佐俱逃。将乐县宰黄垺，令土豪王
万全、王伦结约诸砦以拒贼。晏首助兵给粮，多所杀
获。贼忿其败，结集愈众，诸砦不能御。晏乃依黄牛山
傍，自为一砦。一日，贼遣数十人来索妇女金帛，晏召
其田丁谕曰：‘汝曹衣食我家。贼求妇女，意实在我。汝
念主母，各当用命，不胜即杀我’。”因解首饰悉与田丁，
田丁感激思奋。晏自槌鼓，使诸婢鸣金，以作其勇。贼
复退败。邻乡知其可依，挈家依黄牛山避难甚众。有
不能自给者，晏悉以家粮助之。于是聚众日广，复与
伦、万全共措置，析黄牛山为五砦，选少壮为义丁，有
急则互相应援，以为犄角。贼屡攻弗克，所活老幼数
万人。知南剑州陈韡遣人遗以金帛，晏悉散给其下，
又遗楮币以劳五砦之义丁，且借补其子，名其砦曰
“万安。”事闻，诏特封晏为恭人，仍赐冠帔，其子特与补
承信郎。

《闻见前录》：寇莱公既贵，因得月俸置堂上，有老媪泣
曰：“太夫人捐馆时，家贫，欲绢一匹作衣衾，不可得，不
及公之今日也。”公闻之大恸，故居家俭素，所卧青帷，
二十年不易。

默记杨宣懿察之母甚能文，而教子以义方，少不中
礼，辄扑之。察省试房心为《明堂赋》，榜发，科第二人。报
者至，其母睡未起，闻之大怒，转面向壁曰：“此儿辱我
如此，乃为人所压邪！”及察归，亦久不与语。其年廷对，
宣懿果魁天下。

《小学外篇》：“吕荣公名希哲，字原明，申国正献公之长
子。申国夫人性严有法，虽甚爱公，然教公事事循蹈
规矩。甫十岁，祁寒暑雨，侍立终日，不命之坐，不敢坐
也。日必冠带以见长者。平居虽甚热，在父母长者之
侧，不得去巾袜䌸裤，衣服唯谨行步，出入无得入茶
肆酒肆。市井里巷之语，郑卫之音，未尝一经于耳。不
正之书，非礼之色，未尝一接于目。”申国夫人教训如
此之严，故公德器成就，大异众人。

《渑水燕谈录》：宋陈尧咨善射，号小由基。及守荆南回，
母冯夫人问曰：“汝为郡有何异政？”尧咨曰：“‘每以弓矢
为乐’。母曰：‘汝父教汝以忠孝辅国家，今汝不务行仁
化，而专务一夫之舅，岂汝父志邪’？”杖之，碎其金鱼。
《老学庵笔记》：任元受事母尽孝，母老多疾病，未尝离
左右。元受自言老母有疾，其得疾之由，或以饮食，或
以燥湿，或以语话稍多，或以忧喜稍过，尽言皆朝暮
候之，无毫发之差。五脏六腑中，尽皆洞见曲折，不待
切脉而知，故用药必效，虽名医不逮。张魏公作都督，
欲辟之入幕，元受力辞曰：“尽言方养亲，使得一神丹
可以长年，必持以遗老母，不以献公也。况能舍母而
与公军事耶？”魏公太息而许之。

《后山谈丛》：邑子寇定，疽发于脑，每呼其母，自叙平生
不孝与悌，则痛可忍，若有使之者。又召其弟，教以“勿
效我也。”

《记闻录》：“寇莱公少时，不修小节，颇爱鹰犬。太夫人性
严，每不胜怒，举秤锤投之，中足流血，由是折节从学。
及贵，母已亡，每扪其疮痕，辄哭云。”

《齐东野语》：穆陵初年，尝于上元日清燕殿排当，恭请
恭圣太后。既而烧烟火于庭，有所谓地老鼠者，径至
大母圣座下，大母为之惊惶，拂衣径起，意颇疑怒，为
之罢宴。穆陵恐甚，不自安，遂将排办巨珰陈询尽监
系听命。𥟖明，穆陵至陈朝谢罪，且言内臣排办不谨，
取自行遣。恭圣笑曰：“终不成他特地来惊我，想是误
耳，可以赦罪。”于是子母如初焉。

隆国黄夫人，湖州德清县人。初入魏峻叔，高宗既出
复归李仁本，媵其女以入荣邸。时嗣王与芮苦无子，
一幸而得男，是为度宗。然自处极谦抑，虽骤贵盛，每
遇邸第亲戚，至不敢坐，常以“奶子”自称，人亦以此名
之。或者有“魏奶子”之谤，其实不然也。

秦齐国夫人胡氏，贾涉济川以制置。少日，舟过龟溪，
见妇人浣衣者，偶聘之，因至其家。问夫何在，曰：“未归。”
语稍洽，调之曰：“肯相从乎？”欣然唯命。及夫还，扣之，亦
无难色，遂携以归。既而生似道，未几，去嫁为民妻，似
道少长，始奉以归。性极严毅，似道畏之。当景定、咸淳
间，屡入禁中，隆国至同寝处，恩宠甚渥，年至八十有
三，上方赐秘器及冰脑各五百两，赙银绢四千两，疋
命中使护葬，师漕供费。凡两辍朝，赐谥“柔正”，又赐功
德寺及田六千亩，可谓盛极矣。

王宣子尚书母葬山阴狮子坞，为盗所发。时宣子为
吏部员外郎，其弟公衮待次乌江尉，居乡物色得之，
乃本村无赖嵇泗德者所为，遂闻于官，具服其罪，止
从徒断，黥隶他州。公衮不胜悲愤。时犹拘留钤辖司，
公衮遂诱守卒饮之以酒，皆大醉，因手断贼首，朝复
提之，自归有司。宣子亟以状白堂，纳官以赎弟罪。事
下给、舍议。时杨椿元老为给事，张孝祥、安国兼舍人，
书《议状》曰：“复仇义也。夫仇可复，则天下之人将交仇
而不止，于是圣人为法以制之。当诛也，吾为尔诛之；当刑也，吾为尔刑之。以尔之仇丽吾之法，于是凡为
人子而仇于父母者不敢复，而惟法之听。何也？法行
则复仇之义在焉故也。今夫佐公衮”之母，既葬而暴
其骨，是僇尸也。父母之仇，孰大于是？佐公衮得贼而
辄杀之，义也，而莫之敢也，以为有法焉。《律》曰：“发冢开
棺者，绞。”二子之母遗骸，散逸于故藏之外，则贼之死
无疑矣。贼诚死，则二子之仇亦报。此佐公衮所以不
敢杀之，于其始获而必归之吏也。狱成而吏出之，使
贼阳阳出入闾巷，与“齐民等。夫父母之仇，不共戴天
者也。”二子之始不敢杀也，盖不敢以私义故乱法。今
狱已成矣，法不当死，二子杀之，罪也。法当死而吏废
法，则地下之辱，沈痛郁结，终莫之伸。为之子者，尚安
得自比于人也哉？佐有官守，则公衮之杀，是贼协于
义而宜于法者也。《春秋》之义复仇。公衮起儒生，尪羸
如不“胜衣。当杀贼时，奴隶皆惊走，贼以死捍，公衮得
不死，适耳。且此贼掘冢至十数，尝败而不死，今又败
焉，而又不死，则其为恶，必侈于前。公衮之杀之也，岂
特直王氏之冤而已哉！椿等谓公衮复仇之义可嘉；
公衮杀掘冢法应死之人为无罪；纳官赎弟之请当
不许；故纵失刑，有司之罚，宜如律。”诏给、舍议是。其后
公衮于乾道间为敕令所删定官，一日登对，孝宗顾
问左右曰：“是非手斩发冢贼者乎？”意颇喜之。未几，除
左司。公衮为人癯甚，王龟龄尝赠诗有云“貌若尪羸
中甚武”者，盖纪实也。

吴季谦愈，初为鄂州邑尉，常获劫盗，讯之，则昔年有
某郡倅者，江行遇盗杀人，其妻有色，盗胁之曰：“汝能
从我乎？”妻曰：“汝能从我，则我亦从汝，否则杀我。”盗问
故，曰：“吾事夫若干年，今至此已矣，无可言者。仅有一
儿，才数月，吾欲浮之江中，幸而有育之者，庶其有遗
种，吾然后从汝，无悔。”盗许之。乃以黑漆团合盛此儿，
藉以文褓，且置银二片其旁，使随流去，如是十馀年。
一日，盗至鄂，舣舟挟其家至某寺设供，至一僧房庋
间，黑合在焉。一见识之，惊绝几倒，因曰：“吾疾作，姑小
憩于此，毋挠我。”乘间密问僧：“何从得此合？”僧言：“某年
月日得于水滨，有婴儿及白金在焉。吾收育之，为求
乳食，今在此年长矣。”呼视之，酷肖其父，乃为僧言始
末，且言：“在某所能为。我闻之有司，密捕之，可以为功
受赏，吾冤亦释矣。”僧为报尉，一掩获之，遂取其子以
归，季谦用是改秩。

《国老谈苑》：曹璨，彬之子也。为节度使，其母一日阅宅
库，见积钱数千缗，召璨指而示曰：“先侍中履历中外，
未尝有此积聚，可知汝不及父远矣。”

《归田录》：富丞相弼入中书，时年五十二，太夫人在堂
康强。后三年，太夫人薨，有司议赠恤之典，云“无见任
宰相丁忧例。”是岁三月十七日春宴，百司已具。前一
夕有旨，“富某母丧在殡，特罢宴。”此事亦前世未有。
《蟹谱》：初，杭俗嗜蟼蟆，而鄙食蟹。时有农夫田彦升者，
家于半道，幼性至孝，其母嗜蟹，彦升虑其邻比窥笑，
常远市干苏、湖间熟之，以布囊负归。俄而杨行密将
田𫖳兵暴至，乡人皆窜避于山谷，粮道不接，或多馁
死，独彦升挈囊负母，竟以解免。时人以为纯孝之报
焉。

《酒谱·益部传》曰：杨子拒妻刘泰璞，贞懿达礼。子元宗
醉归舍，刘十日不见诸弟，谢过，乃责之曰：“汝沈荒不
敬，何以帅先诸弟？”

《青箱杂记》：杨文公为执政所忌，母病谒告，不俟朝旨，
径归韩城，与弟倚居，逾年不调。公有启谢朝中亲友
曰：“介推母子，愿归绵上之田；伯夷弟兄，甘受首阳之
饿。”后除知汝州，而希旨言事者攻击不已，公又有启
与亲友曰：“已挤沟壑，犹下石而弗休；方困蒺藜，尚关
弓而相射。”

《东坡志林》：“蔡延庆所生母亡，不为服久矣。闻李定不
服所生母，为台所弹，乃乞追服。”乃知蟹匡蝉緌，不独
成人之弟也。

《厚德录》：张忠定公视事退后，有一厅子熟睡，公诘之：
“汝家有甚事？”对曰：“母久病，兄为客未归。”访之，果然。公
翌日差场务一名给之，且曰：“吾厅上有敢睡者邪？此
必心极幽懑使之然尔。”故悯之。

《清波杂志》：蔡京在相位，偶在告未出，有某氏先在两
家各生一子，后二子入从，争欲迎母归养，未知适从
事。至朝廷，执政无所处，持以白京，京曰：“此亦何难，第
问其母，愿归何处，一言遂决。”

《癸辛杂识》：宝庆丙戌，莆阳境内小民张氏至孝，家贫
养母。尝有所适，归而母亡，张追慕不已，既祥而不除，
欲丧之终其身。太守杨叔昉闻而哀之，赐以钱酒，且
书其门曰：“何必读书，只此便是读书；何必为学，只此
便是为学。”

《宣政杂录》：宣和年，都下赵倚年十二，随母嫁里中田
生。生勇多力，母每遭毒手，积六年，倚每见母被陵辱，
即劝母归，母终无意。一日倚病，母遭叱詈，倚病中愤
郁，因力遣母出买药。时田生尚寝，倚乃阖户持刀杀田生，连十馀下，以力弱不能中要害，而田亦宛转血
中。邻人排闼入，倚曰：“吾母以身归田生。”执爨具饭，乳
子澣衣，勤劳旦夕，而未尝得田生一善言：为人子者，
得不痛心？恨吾病甚，不能力断其首。即以刀付逻卒，
束手就执。既行，犹回视诸人曰：“好视吾母行。”人皆为
之泣。下狱，审其孝，亦为谳上。上哀其诚，止从杖而编
置焉。

《因话录》：王穉川调官京师，母老留鼎州，久不归侍。尝
阅贵人歌舞，有诗云：“画堂玉佩萦云响，不及桃源款
乃歌。”黄山谷和韵讽之云：“慈母每占乌鹊喜，家人应
赋扊扅歌。”可谓尽朋友责善之道。山谷至孝，奉母安
康，君至为亲涤溺器，未尝顷刻不供子职。